stanford-oval/wikipedia huggingface dataset:
Hankkijan talo

Hankkijan talo vuonna 1930
Hankkijan talo on Helsingin Kampissa Salomonkadun ja Arkadiankadun välissä sijaitseva tiilirakennus, jonka rakennutti autokauppias Sergei Nikolajeff.
Konttoritarvikekauppaan aluksi keskittynyt Nikolajeff laajensi pian toimintaansa autokauppaan, ja sen toimitilaksi hän hankki Heikinkadun ja Arkadiankadun kulmatontin, jolla oli sijainnut vuonna 1908 purettu Arkadia-teatteri. Tälle tontille valmistui syksyllä 1913 arkkitehti Jarl Eklundin suunnittelema nelikerroksinen autopalatsi, johon liikkeen toiminta sitten keskittyi. Autopalatsissa oli ensimmäisenä Suomessa käytetty betonipalkkeja ja betonisia välipohjia.
Modernin autopalatsin rakentajana oli rakennusliike Kreuger & Toll, jonka omisti ruotsalainen Ivar Kreuger. Julkisivumateriaali on tummaa violettiin vivahtavaa tiiltä. Kattotiilien väri on himmeän vihertävä. Helsingin Sanomissa rakennusta luonnehdittiin tuolloin "kompositioltaan erittäin onnistuneeksi".
Autopalatsin alakerrassa oli autotalleja, varasto ja huoltotiloja. Katutasossa oli konttori- ja edustustiloja. Toiseen kerrokseen johti ajoramppi, jonka päästä autot siirrettiin muihin kerroksiin autohissillä. Siellä oli myös sisustusverstas. Kolmannessa kerroksessa oli näyttelyhalli, jossa oli tilaa jopa sadalle autolle, ja neljännessä kerroksessa sijaitsivat korjaamotilat. Talon ullakolla oli vielä kaksi tennishallia ja yleisölle avoin amerikkalainen keilarata. Tenniskenttiä erottivat katsomoparvekkeet. Pelaajia varten oli klubihuoneet, pukeutumistilat suihku- ja wc-tiloineen. Valo tuli kattoikkunoista, joiden kaihtimet oli suunniteltu niin, ettei muodostunut varjoja. Kaltevat seinät oli verhoiltu huovalla.
Pihan alla oli 20 000 litran vetoinen bensiinisäiliö, josta letkut johtivat portin vieressä olevaan myyntipisteeseen. Autopalatsin tiloissa toimi myös autokoulu. Nikolajeff suunnitteli myös erityisen ajoharjoitteluradan rakentamista palatsin viereen, mutta ensimmäisen maailmansodan puhkeaminen esti tämän toteutumisen.
Ensimmäisen maailmansodan puhjettua 1914 autokauppa hiljeni. Maahantuonti loppui, ja bensiinistä oli pulaa. Nikolajeffiin autopalatsi muutettiin pian ammustehtaaksi, josta vietiin ammuksia Venäjälle. Sisällissodan alkaessa rakennuksen ottivat haltuunsa punaiset, ja Helsingin taistelujen päätyttyä sinne majoittui saksalaisia sotilaita.
Nikolajeffin kuoltua perheen omaisuus hajosi. Entinen autopalatsi myytiin 1918 keskusosuusliike Hankkijalle, jonka pääkonttori siitä tuli. Nikolajeffin autoliike jatkoi toimintaansa talon Salomoninkadun puoleisessa osassa aina vuoteen 1978 saakka. Vuonna 1973 talo siirtyi Hankkijalta Alkon omistukseen. Nykyisin sen omistaa Alkon eläkesäätiö.
Aiheesta muualla

Kuvia tai muita tiedostoja aiheesta Hankkijan talo Wikimedia Commonsissa
Gregorio Álvarez

| Gregorio Álvarez> Uruguayn presidentti |
| --- | --- |
 1. syyskuuta 1981 – 12. helmikuuta 1985  
Edeltäjä:  Aparicio Méndez
Seuraaja:  Rafael Addiego Bruno
Henkilötiedot
Syntynyt: 26. marraskuuta 1925 Lavalleja, Uruguay
Kuollut: 28. joulukuuta 2016 (91 vuotta) Montevideo, Uruguay
Puoliso:  María del Rosario Flores
Tiedot
Puolue:  sitoutumaton
Gregorio Conrado Álvarez Armelino (26. marraskuuta 1925 – 28. joulukuuta 2016 Montevideo) oli uruguaylainen kenraali, joka toimi maan de facto -presidenttinä sotilashallituksen aikana 1981–1985.
Sotilassuvusta oleva Álvarez meni Uruguayn sotilasakatemiaan 1940 ja kohosi Montevideon ratsupoliisin komentajaksi 1962. Hänet ylennettiin kenraaliksi 1971. Sotilaiden kaapattua vallan 1973 Álvarezista tuli kansallisen turvallisuusneuvoston (Consejo de Seguridad Nacional) pysyvä sihteeri. Helmikuussa 1978 hänet nimitettiin maavoimien komentajaksi.
Vuonna 1980 maa äänesti sotilashallituksen laillistamisesta ja demokratiaan palaamisesta. Álvarez pakotti turvallisuusneuvoston nimittämään hänet presidentiksi 1. syyskuuta 1981 lähtien. Hän laajensi sotilashallituksen sortotoimia Tupamaros-sissejä ja ammattiliittoja vastaan menettäen suuren kansansuosionsa ja armeijan tuen. Hän asettui ehdolle parlamentti- ja presidentinvaaleissa 1984. Julio María Sanguinettin voitettua vaalit Álvarez erosi presidentinvirasta.
Álvarez sai seuraajansa myöntämän armahduksen 1986, mutta Tabaré Vázquezin Frente Amplion marraskuun 2004 vaalivoiton jälkeen Álvarezin osuutta vallankaappaukseen ja laittomuuksiin alettiin tutkia. Joulukuussa 2007 hänet asetettiin syytteeseen sotilasvallan (1973–1985) aikana tapahtuneista katoamisista.
Álvarez tuomittiin 25 vuoden vapausrangaistukseen lokakuussa 2009.
Giovanni Zatara

Giovanni "John" Zatara on DC Comicsin sarjakuvissa esiintyvä hahmo ja supersankari. Hahmo esiintyi ensimmäisen kerran Action Comics #1 numerossa omassa tarinassaan "Zatara Master Magician" kesäkuussa 1938 ja hänet loi Fred Guardineer. Häntä kuvataan yleisesti esiintyvänä taikurina, joka harjoittaa myös varsinaista taikuutta ja on mystisen supersankarin Zatannan isä. Alun perin hahmo oli myös Zatannan ihmisvanhempi, kun hänen äitinsä toimi homomagi-vanhempana. The New 52:n uudelleenkäynnistyksen jälkeen hahmon alkuperä muuttui paljastaen, että myös hänen perheensä polveutui homomageista. Hahmo on toiminut satunnaisena Oikeuden Puolustajien liittolaisena.
Muussa mediassa > Animaatiossa

Giovanni Zatara esiintyi takaumassa Batman: The Animated Series sarjan jaksossa "Zatanna", jossa häntä ääninäytteli Vincent Schiavelli. Tämä versio koulutti Batmania eskapologiaan ja vatsapuhumiseen.
Giovanni Zatara esiintyi Young Justice animaatiosarjassa, jossa häntä ääninäytteli Nolan North. Tämä versio on Justice Leaguen jäsen ja Kent Nelsonin suojatti, joka pakotetaan pukeutumaan kohtalon kypärään ja ryhtymään Tohtori Kohtaloksi suojelemaan Zatannaa.
Giovanni Zatara esiintyi vuoden 2019 DC Super Hero Girls -sarjassa, jossa häntä ääninäytteli Phil LaMarr. Sarjassa hänet kuvataan Zeen yksinhuoltajaisänä, joka välittää kovasti tyttärestään. Hänen on myös osoitettu, ettei hän loukkaa Zeen tunteita, koska hän ei halunnut tämän tietävän, että hänellä on todellisia taikavoimia, ennen kuin hän kokee taikuuden ensimmäistä kertaa. Jaksossa "Abracadabrapalooza" paljastetaan, että hänen huomattua Zeellä olevan oikeita taikavoimia hän kertoi tälle totuuden ja antoi tälle arkun, jossa oli kirja, jonka avulla hän pystyi hallitsemaan taikuuttaan. Jaksossa "Happy Birthday Zee," paljastuu, että hänen vaimonsa jätti hänet Zeen syntymäpäivänä riideltyä tämän kanssaan tuntemattomasta syystä. Samassa jaksossa Giovanni kertoo Zeelle, että hän peri tämän äidiltä kyvyn pimeään taikuuteen, jota negatiiviset tunteet voimistavat. Jaksossa "One Enchanted Evening" hän alkoi Zeen rohkaisemana seurustella June Moonen kanssa, joka myöhemmin paljastui Lumoojattareksi, joka yritti varastaa tämän taikavoimat, mutta onnistui kukistamaan hänet Zeen avulla.
Zatara esiintyy "Zatanna"-näytelmässä Cartoon Monsoon -kilpailussa, ääninäyttelijänä Steve Blum. Tämä versio on teini-ikäisen Zatannan turhautunut isä.
Gelderlandinhevonen

| Gelderlandinhevonen |
| --- | --- |
 kirjava gelderlandinhevosparivaljakko
Tyyppi::  lämminverinen
Alkuperä ja nimet
Alkuperämaa::   Alankomaat
Muita nimityksiä::  gelderlander
Esiintyminen ja käyttö
Käyttötarkoitus::  valjakkoajo
Ominaisuudet
Korkeus::  157-168 cm
Värit::  yleensä rautias
Gerderlandinhevonen on alankomaalainen keskiraskas lämminverinen hevosrotu. Se kehitettiin 1800-luvulla monipuoliseksi maatilahevoseksi ja polveutuu monipuolisesta rotuvalikoimasta. Rotua käytetään nykyisin erityisesti valjakkoajoon ja hollanninpuoliverisen jalostamiseen.
Ominaisuudet

Gelderlandinhevosella on pitkä ja suora pää. Kaula on lihaksikas ja hieman kaartuva, säkä leveä. Selkä on suorahko ja pitkä, häntä kiinnittyy ylös. Rinta on syvä ja leveä, lavat lihaksikkaat ja joskus pystyt. Jalat ovat lihaksikkaat ja lyhyehköt. Liikkeet ovat sulavat ja ravi näyttävän korkeaa. Väritys on yleensä rautias, joskus ruunikko, musta tai kimo. Säkäkorkeus on 157–168 cm.
Historia

Gelderlandinhevonen kehitettiin 1800-luvulla Alankomaiden Gelderlandin maakunnassa monikäyttöiseksi maatilan hevoseksi, joka soveluisi myös ratsastuskäyttöön. Jalostuksessa risteytettiin paikalliseen hevoskantaan andalusian- ja norfolkin-, napolin- ja normaninhevosta, ja myöhemmin myös arabian-, orlovin- ja holsteininhevosta sekä angloarabia ja furiosoa. 1800-luvun lopulla rotuun lisättiin englannintäysiveristä, hackneyhevosta ja oldenburginhevosta. Vaikutteiden moninaisuudesta huolimatta tyyppi vakiintui.
Käyttö

Gelderlandinhevonen soveltuu kestävänä ja rauhallisena erinomaisesti valjakkoajoon, jossa se kilpailee kansainvälisellä tasolla. Se on myös hyvä, joskin hitaanpuoleinen hyppääjä. Rotua käytetään myös runsaasti hollanninpuoliverisen jalostamiseen.
Aiheesta muualla

Kuvia tai muita tiedostoja aiheesta Gelderlandinhevonen Wikimedia Commonsissa
HMS Leopard (1850)

| HMS Leopard |
| --- | --- |

Aluksen vaiheet
Kölinlasku:  elokuu 1846
Laskettu vesille:  5. marraskuuta 1850
Palveluskäyttöön:  maaliskuu 1853
Poistui palveluskäytöstä:  1867
Tekniset tiedot
Uppouma:  1 406 t (tyhjä)
Pituus:  59,13 m
Leveys:  11,43 m
Syväys:  7,67 m
Koneteho:  560 hv
Nopeus:  11,2 solmua
Miehistöä:  200
Aseistus
Aseistus:  Kansi: 12 × 32 naulan (56 cwt) yläkansi: 4 × 10" tykkiä (85 cwt) ja 2 × 68 naulan tykkiä (95 cwt)
HMS Leopard oli Britannian kuninkaallisen laivaston vuonna 1850 vesillelaskettu siipirattailla kulkeva toisen luokan fregatti.
Valmistus

Alus tilattiin 26. maaliskuuta 1846 HMS Odinin piirustusten mukaisena. Köli laskettiin elokuussa, mutta sen jälkeen rakennustyöt keskeytettiin 9. syyskuuta. Töitä jatkettiin vasta helmikuussa 1848 John Finchamin tekemien uusien, 3,05 metriä pidemmän aluksen piirustusten mukaan. Piirustukset oli hyväksytty 11. helmikuuta 1847. Aluksen valmistuskustannukset olivat 82 250 Englannin puntaa.
Aluksen voimanlähteenä oli kaksisylinterinen, vertikaalinen suorasaantihöyrykone, jonka sylinterien halkaisija oli 91,5 tuumaa ja iskunpituus 8 tuumaa. Höyrykoneeseen oli kytketty neljä kattilaa.
Palvelus

Aluksen päälliköksi määrättiin 6. tammikuuta 1853 George Giffard sen palvellessa Välimerellä, mistä se siirrettiin 1854 Itämerelle, missä se liitettiin  brittiläis-ranskalaiseen Itämeren laivastoon Oolannin sodan aikana. Alus palveli 1855 Mustallamerellä.
Aluksen päälliköksi määrättiin 28. huhtikuuta 1857 James Francis Ballard Wainwright. Alus avusti HMS Agamemnonia kaapelin laskemisessa Atlantille. Työ aloitettiin 16. elokuuta 1858, mutta se keskeytettiin muutamaa viikkoa myöhemmin. Alus määrättiin kontra-amiraali Stephen Lushingtonin lippulaivaksi Amerikan kaakkoisrannikolle ja Länsi-Intiaan. Alus palasi Englantiin, jossa se siirrettiin Plymouthille telakalle.
Telakalla ollessa alus aseistettiin uudelleen niin, että kannelle asennettiin kahdeksan 32 naulan (56 cwt) tykkiä ja neljä 40 naulan (32 cwt) tykkiä. Yläkannelle asennettiin viisi Armstrongin kierrelukoilla varustettua 100 naulan (82 cwt) tykkiä ja yksi 68 naulan tykki (95 cwt).
Alus palasi palvelukseen 10. lokakuuta 1862 päällikkönään Charles Taylor. Alus siirtyi palvelukseen Kiinan asemalle, jossa se osallistui muun muassa Simonosekin tulitukseen. Alus poistettiin palveluksesta 29. syyskuuta 1866 ja myytiin romutettavaksi 8. huhtikuuta 1867 Marshallille Plymouthiin.
Formula 1 -kausi 2003

Formula 1 -kausi 2003 oli Formula 1 -sarjan historian 54. maailmanmestaruuskausi. Michael Schumacher voitti uransa kuudennen kuljettajien maailmanmestaruuden ja rikkoi täten Juan Manuel Fangion viiden maailmanmestaruuden ennätyksen, Kimi Räikkösestä tuli kaikkien aikojen kolmas suomalainen F1-kisan voittanut kuljettaja Malesian GP:ssä ja Fernando Alonsosta tuli Unkarin GP:ssä 22 vuoden ja 26 päivän iässä siihenastisen F1-historian nuorin osakilpailuvoittaja ja samalla ensimmäinen espanjalainen osakilpailuvoittaja. Kimi Räikkönen otti myös F1-uransa ensimmäisen paalupaikan Euroopan GP:n aika-ajoissa Saksan Nürburgringin radalla. Brasilian GP oli Formula 1 -sarjan historian 700. osakilpailu.
Kausi oli erittäin tasainen 1. ja 7. sijoittuneiden kuljettajien välisen piste-eron jäädessä vain 42 pisteeseen Michael Schumacherin saadessa 93 pistettä ja seitsemänneksi tulleen David Coulthardin pistesaldon ollessa 51 pistettä. Kimi Räikkönen sijoittui toiseksi 91 pisteellä ja Juan Pablo Montoya kolmanneksi 82 pisteellä. Myös tallien piste-erot jäivät varsin pieniksi Ferrarin saavuttaessa tallimestaruuden 158 pisteellä, Williamsin 144 ja McLaren 142 pistettä vastaan. Kaudella jaettiin pisteitä kahdeksan parhaan joukkoon sijoittuneille.
Kauden rengastoimittajat olivat Bridgestone ja Michelin. Michelin joutui muuttamaan renkaitaan Unkarin osakilpailun jälkeen Ferrarin tehtyä protestin Michelinin renkaiden liian suuresta leveydestä. Ferrari väitti Michelinin renkaiden kulutuspinnan levenevän renkaan kuluessa. Ferrarilla oli käytössä Bridgestonen renkaat.
Kilpailukalenteri

| Nro | Kilpailun virallinen nimi | Kilpailu | Rata | Päivämäärä | Aika> Paik. | Aika>  | Raportti |
| --- | --- | --- | --- | --- | --- | --- | --- |
| 1 |  Foster’s Australian Grand Prix | Australian Grand Prix | Albert Park Grand Prix Circuit, Melbourne | 9. maaliskuuta | 14:00 | 05:00 | Raportti |
| 2 |  Petronas Malaysian Grand Prix | Malesian Grand Prix | Sepang International Circuit, Kuala Lumpur | 23. maaliskuuta | 15:00 |  ? | Raportti |
| 3 |  Grande Prêmio Marlboro do Brasil | Brasilian Grand Prix | Autódromo José Carlos Pace, São Paulo | 6. huhtikuuta | 17:00 |  ? | Raportti |
| 4 |  Gran Premio Foster’s di San Marino | San Marinon Grand Prix | Autodromo Enzo e Dino Ferrari, Imola | 20. huhtikuuta | 15:00 | 15:00 | Raportti |
| 5 |  Gran Premio Marlboro de España | Espanjan Grand Prix | Circuit de Catalunya, Montmeló, Espanja | 4. toukokuuta | 15:00 | 15:00 | Raportti |
| 6 |  Großer A1 Preis von Österreich | Itävallan Grand Prix | A1-Ring, Spielberg | 18. toukokuuta | 15:00 | 15.00 | Raportti |
| 7 |  Grand Prix de Monaco | Monacon Grand Prix | Circuit de Monaco, Monte Carlo | 1. kesäkuuta | 15:00 | 15:00 | Raportti |
| 8 |  Grand Prix Air Canada | Kanadan Grand Prix | Circuit Gilles Villeneuve, Montreal | 15. kesäkuuta | 13:30 |  ? | Raportti |
| 9 |  Allianz Grand Prix of Europe | Euroopan Grand Prix | Nürburgring, Nürburg | 29. kesäkuuta | 15:00 | 15:00 | Raportti |
| 10 |  Mobil 1 Grand Prix de France | Ranskan Grand Prix | Circuit de Nevers Magny-Cours, Magny-Cours | 6. heinäkuuta | 15:00 | 15:00 | Raportti |
| 11 |  Foster’s British Grand Prix | Britannian Grand Prix | Silverstone Circuit, Silverstone | 20. heinäkuuta | 14:00 | 15:00 | Raportti |
| 12 |  Großer Mobil 1 Preis von Deutschland | Saksan Grand Prix | Hockenheimring, Hockenheim | 3. elokuuta | 15:00 | 15:00 | Raportti |

| 13 |  Marlboro Magyar Nagydíj | Unkarin Grand Prix | Hungaroring, Mogyoród | 24. elokuuta | 15:00 | 15:00 | Raportti |
| 14 |  Gran Premio Vodafone d’Italia | Italian Grand Prix | Autodromo Nazionale Monza, Monza | 14. syyskuuta | 15:00 | 15:00 | Raportti |
| 15 |  SAP United States Grand Prix | Yhdysvaltain Grand Prix | Indianapolis Motor Speedway, Indianapolis | 28. syyskuuta | 14:00 |  ? | Raportti |
| 16 |  Fuji Television Japanese Grand Prix | Japanin Grand Prix | Suzuka Circuit, Suzuka | 12. lokakuuta | 16:00 |  ? | Raportti |
Tallit ja kuljettajat > Uudet kuljettajat

Antônio Pizzonia debytoi Jaguarilla.
Ralph Firman debytoi Jordanilla.
Cristiano da Matta debytoi Toyotalla.
Justin Wilson debytoi Minardilla.
Tallit ja kuljettajat > Poistuneet kuljettajat

Mika Salo lopetti uransa kauden 2002 jälkeen.
Eddie Irvine lopetti uransa kauden 2002 jälkeen.
Takuma Satō ei saanut jatkosopimusta Jordanilta, siirtyi BAR:n testikuljettajaksi.
Pedro de la Rosa ei saanut jatkosopimusta.
Allan McNish ei saanut jatkosopimusta.
Alex Yoong ei saanut jatkosopimusta.
Tallit ja kuljettajat > Tallivaihdokset

Jenson Button siirtyi Renault’lta BAR:lle.
Olivier Panis siirtyi BAR:lta Toyotalle.
Mark Webber siirtyi Minardilta Jaguarille.
Tallit ja kuljettajat > Kauden aikana vaihtuneet kuljettajat

Justin Wilson korvasi Antônio Pizzonian Jaguarilla kauden viidessä viimeisessä osakilpailussa.
Nicolas Kiesa korvasi Justin Wilsonin Minardilla kauden viidessä viimeisessä osakilpailussa.
Zsolt Baumgartner korvasi Ralph Firmanin Jordanilla Unkarin ja Italian osakilpailuissa.
Takuma Satō korvasi Jacques Villeneuven BAR:lla Japanin osakilpailussa.
Tallit ja kuljettajat > Muuta

Jenson Button loukkaantui Monacon GP:n lauantain aamun vapaissa harjoituksissa sattuneessa ulosajossa. Buttonilta jäi aika-ajot ja kilpailu väliin.
Kimi Räikkönen palkittiin Brasilian GP:n jälkeen voittajana. Kilpailun voitti kuitenkin virallisesti Giancarlo Fisichella. Kilpailu oli keskeytetty ennenaikaisesti punaisilla lipuilla ja palkinnot jaettiin keskeytyshetken tulosten mukaan. Säännöt kuitenkin sanovat, että mikäli kilpailu keskeytetään punaisilla lipuilla, eikä sitä enää jatketa, niin viralliset tulokset ovat tulokset, jotka olivat voimassa kaksi kierrosta ennen kilpailun keskeyttämistä. Kaksi kierrosta ennen punaisia lippuja kilpailua johti Fisichella.
Ferrari toi uuden F2003-GA-autonsa vasta kauden 5. osakilpailuun Espanjan Barcelonaan.
Tulokset > Osakilpailut

| Nro | Kilpailu | Paalupaikka | Nopein kierros | Voittanut kuljettaja | Voittanut talli | Raportti |
| --- | --- | --- | --- | --- | --- | --- |
| 1 |  Australian Grand Prix |  Michael Schumacher |  Kimi Räikkönen |  David Coulthard |  McLaren-Mercedes | Raportti |
| 2 |  Malesian Grand Prix |  Fernando Alonso |  Michael Schumacher |  Kimi Räikkönen |  McLaren-Mercedes | Raportti |
| 3 |  Brasilian Grand Prix |  Rubens Barrichello |  Rubens Barrichello |  Giancarlo Fisichella |  Jordan-Ford | Raportti |
| 4 |  San Marinon Grand Prix |  Michael Schumacher |  Michael Schumacher |  Michael Schumacher |  Ferrari | Raportti |
| 5 |  Espanjan Grand Prix |  Michael Schumacher |  Rubens Barrichello |  Michael Schumacher |  Ferrari | Raportti |
| 6 |  Itävallan Grand Prix |  Michael Schumacher |  Michael Schumacher |  Michael Schumacher |  Ferrari | Raportti |
| 7 |  Monacon Grand Prix |  Ralf Schumacher |  Kimi Räikkönen |  Juan Pablo Montoya |  Williams-BMW | Raportti |
| 8 |  Kanadan Grand Prix |  Ralf Schumacher |  Fernando Alonso |  Michael Schumacher |  Ferrari | Raportti |
| 9 |  Euroopan Grand Prix |  Kimi Räikkönen |  Kimi Räikkönen |  Ralf Schumacher |  Williams-BMW | Raportti |
| 10 |  Ranskan Grand Prix |  Ralf Schumacher |  Juan Pablo Montoya |  Ralf Schumacher |  Williams-BMW | Raportti |
| 11 |  Britannian Grand Prix |  Rubens Barrichello |  Rubens Barrichello |  Rubens Barrichello |  Ferrari | Raportti |
| 12 |  Saksan Grand Prix |  Juan Pablo Montoya |  Juan Pablo Montoya |  Juan Pablo Montoya |  Williams-BMW | Raportti |
| 13 |  Unkarin Grand Prix |  Fernando Alonso |  Juan Pablo Montoya |  Fernando Alonso |  Renault | Raportti |
| 14 |  Italian Grand Prix |  Michael Schumacher |  Michael Schumacher |  Michael Schumacher |  Ferrari | Raportti |
| 15 |  Yhdysvaltain Grand Prix |  Kimi Räikkönen |  Michael Schumacher |  Michael Schumacher |  Ferrari | Raportti |
| 16 |  Japanin Grand Prix |  Rubens Barrichello |  Ralf Schumacher |  Rubens Barrichello |  Ferrari | Raportti |
Televisiointi

Suomessa Formula 1 -lähetyksiä esitti kaudella 2003 MTV3.
Selostaja:
Tomi Tuominen
Studioisäntä:
Sasha Ikonen
Asiantuntija:
Jyrki Järvilehto
Varikkotoimittaja:
Timo Pulkkinen
Peli

Formula One 2003
HMS Leviathan (1901)

| HMS Leviathan |
| --- | --- |
 HMS Leviathan

Aluksen vaiheet
Rakentaja:  John Brown and Company, Clydebank
Kölinlasku:  30. marraskuuta 1899
Laskettu vesille:  3. heinäkuuta 1901
Palveluskäyttöön:  16. heinäkuuta 1903
Loppuvaihe:  myyty romutettavaksi 3. maaliskuuta 1920
Tekniset tiedot
Uppouma:  14 300 t
Pituus:  162,61 m (kokonaispituus)
Leveys:  21,7 m
Syväys:  8,5 m
Koneteho:  30 000 ihp
Nopeus:  23 solmua
Miehistöä:  900
Aseistus
Aseistus:  2 × BL 9,2" Mk X -tykkiä 16 × BL 6" Mk VII -tykkiä 12 × QF 12 naulan 12 cwt laivatykkiä 3 × QF 3 naulan Hotchkiss -tykkiä 2 × 18 tuuman torpedoputkea
HMS Leviathan oli Britannian kuninkaallisen laivaston Drake-luokan panssariristeilijä, joka palveli ensimmäisessä maailmansodassa.
Valmistus

Alus tilattiin John Brown and Companyltä Clydebankistä, missä köli laskettiin 30. marraskuuta 1899. Alus laskettiin vesille 3. heinäkuuta 1901 ja valmistui 16. kesäkuuta 1903.
Palvelus

Alus sijoitettiin palvelukseen otettaessa Kiinan laivastoasemalle, mistä se siirrettiin 1904 Välimeren laivastoon. Alus palasi Britteinsaarille vuoden 1906 lopulla, jolloin se siirrettiin telakalle modernisoitavaksi. Telakalta palattuaan 1907 alus liitettiin 7. risteilijälaivueeseen, josta se siirrettiin vuotta myöhemmin reserviin palatakseen 1909 palvelukseen 4. risteilijälaivueeseen.
Alus oli 1913 Chathamin reservissä, josta se palasi heinäkuussa 1914 liikekannallepanoa testattaessa palvelukseen liittyen 6. risteilijälaivueeseen ensimmäisen maailmansodan alkaessa. Joulukuussa alus siirrettiin 5. risteilijälaivueeseen, mistä sen vapautti HMS Defence tammikuussa 1915. Alus palasi 6. risteilijälaivueeseen. Lokakuussa 1915 alus sijoitettiin Pohjois-Amerikan ja Länsi-Intian aseman lippulaivaksi. Se palasi samaan tehtävään tammikuussa 1918, kunnes alus poistettiin palveluksesta 1919 sijoitettuna reserviin. Se myytiin 1920 romutettavaksi.
Geldern

| Geldern |
| --- | --- |

 vaakuna
 Geldern
 Koordinaatit: 51°31′N, 6°20′E 
Valtio:  Saksa
Osavaltio:  Nordrhein-Westfalen
Piirikunta:  Kleven piirikunta
Pinta-ala:  
 – Kokonaispinta-ala:  97,0 km²
Korkeus:  24 m
Väkiluku (2019):  33 842
 – Väestötiheys:  349 as./km²
Postinumero:  47608
Suuntanumero(t):  02831, 02832, 02838
 
 www.geldern.de 
Infobox OKVirheellinen NIMI-arvo: 
Geldernin sijainti Kleven piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
Geldern on kaupunki Nordrhein-Westfalenin osavaltiossa Saksan läntisimmässä osassa.
Maantiede

Geldern sijaitsee osavaltionsa luoteisosassa ja rajoittuu lännessä Alankomaihin. Geldernin etäisyys Ruhrin alueen suurkaupungeista on noin 30–80 kilometriä länteen. Etäisyys Kölnistä on noin 80 kilometriä luoteeseen ja Amsterdamista noin 140 kilometriä kaakkoon. Maasin sivujoki Niers virtaa Geldernin halki, kaupungin keskusta on valtaosin joen itäpuolella.
Nykyinen Geldern syntyi heinäkuussa 1969, kun Geldernin kaupunkiin liitettiin seitsemän maalaiskuntaa. Geldern koostuu siten kahdeksasta kaupunginosasta, joista osa on varsin maalaismaisia. Kaupunginosilla on omat paikallispormestarinsa.